Afrikaanse Taalraad trek jeugdiges saam in Jeugmaand | LitNet
Die groep matrikulante met voor van links na regs die gesprekspaneel Carla Barnard, Perry-Winkley Xengana en Toyer Hefca en gespreksleier Tracey Lange. Foto verskaf.
Die Afrikaanse Taalraad (ATR) het op die vooraand van Jeugdag 'n twee dae lange program propvol pitkos vir 'n groep matrikulante aangebied, in samewerking met van ons ledeorganisasies en medewerkers. Op die spyskaart was: waardevolle inligting, inspirasie, 'n platform vir die jeug om opinies en vrae oor Afrikaans en verwante kwessies te lug, en les bes, 'n heerlike musiekprogram met uitstaande optredes deur gewilde Afrikaanse musikante.
Die leerderbyeenkoms, wat by die Hoërskool Stellenbosch plaasgevind het, was daarop gemik om die matrikulante toe te rus met kennis om ingeligte besluite in belang van hul toekoms te kan neem. Die verrigtinge het afgeskop met 'n hartlike verwelkoming deur Fatima Allie, ondervoorsitter van die ATR. Dr. Conrad Steenkamp, ATR-hoof, het Afrikaans se diverse wortels belig en beklemtoon dat die taal aan almal behoort wat dit praat.
Die leerders is geïnspireer om Afrikaans te koester as deel van hul identiteit en erfenis, hulle daarin uit te leef en nie skaam te wees oor die soort Afrikaans wat hulle praat nie. Die passievolle bydraes in hierdie verband – Afrikaans jou identiteit en kultuur deur dr. Willa Boezak, direksielid van die ATR en die DAK-netwerk, en #JouAfrikaanstel deur William Sezoe, matrikulant en verteenwoordiger van Afrikaans.com - het die leerders merkbaar geraak en tot nadenke gestem.
Die leerderprogram - Dink, praat en leer in Afrikaans! – het sterk op die moedertaal as instrument vir begeerde akademiese prestasie gefokus, 'n kwessie wat oortuigend belig is deur David Jantjies van die Moedertaalinisiatief van die Suid-Afrikaanse Onderwysondersteuningstrust (SAOOT). Fiona van Kerwel van Woorde Open Wêreld (WOW), wat oor loopbaangeleenthede en studiemoontlikhede aan die Universiteit Stellenbosch gepraat het, het die leerders eweneens aangemoedig om Afrikaans as onderrigtaal te kies.
Vir diegene wat dalk getwyfel het of 'n keuse vír Afrikaans ekonomies sin maak, het Michael Jonas, ATR-direksielid en direkteur van die Afrikaanse Taalmuseum en –monument, die gerusstelling gebied dat Afrikaans en meertaligheid deure na talle werksgeleenthede open. Chareldine van der Merwe van die Vriende van Afrikaans het die waarde van luistervaardighede en lees met begrip vir suksesvolle leer beklemtoon.
Onder gesprekleiding van Tracey Lange, bekende radio- en TV-persoonlikheid én Afrikaans-ambassadeur, en met paneellede Toyer Hefca, Perry-Winkley Xengana en Carla Barnard, is 'n vuurwarm gesprek aan die gang gesit. Die tema 'n Toekoms met Afrikaans? het die tonge laat klap oor kwessies soos die waarde van meertaligheid, die noodsaak van saampraat en veral saamdóén om die wanpersepsies oor Afrikaans en Afrikaanssprekers om te keer en met 'n nuwe, positiewe diskoers oor die taal te begin.
Danie van Wyk, hoof van SAOOT en direkteur van die DAK-netwerk, het die leerders aangespoor om die uitdaging te aanvaar om die aflosstokkie oor te neem en waagmoed aan die dag te lê om hulle vir die saak van Afrikaans te beywer. Hulle sien daarna uit om aan die DAK-netwerk se opvolggesprek oor Afrikaans en versoening deel te neem, en om met Suid-Afrika se President in gesprek te tree oor die behoud van Afrikaans as onderrig- en leertaal. Hou gerus hierdie spasie dop, oftewel: Watch this space!
Die program het ook waardevolle inligting oor beskikbare finansiële hulp vir studente ingesluit. Die bydraes van Verna Stuurman van die Nasionale Finansiële Hulpskema vir Studente (NSFAS) en Phil-Marié Robberts van Rapport Onderwysfonds was eweneens daarop gemik om die leerders tot sukses te inspireer.
Die jeugprogram was nie net alles erns nie. 'n Musiekprogram, gefasiliteer deur die ATKV en Hemelbesem, het gesorg vir 'n tinteling in die are en onvermydelike ritmiese bewegings! Die ewe inspirerende kunstenaars was Rouchelle Liedemann, Groot Ontbyt-aanbieder en sangeres; Oxijyn, alias Rumarques Gelderbloem, Pasella-aanbieder en rymkletser; Loané, komediant en sangeres; en die sanger Whaden Johannes.
Die terugvoer van die leerders was oorweldigend positief en het kommentaar ingesluit soos: "Ek het dit oorweeg om eendag my kinders Engels groot te maak, maar ek het nou besluit om my kinders Afrikaans groot te maak."; "Dit was baie insiggewend en ook baie lekker."; "Baie dankie vir die geleentheid, ek waardeer dit baie."; "Die leerderbyeenkoms kan in een woord opgesom word: 'awesomerowend'."; "Baie, baie dankie aan die Taalraad wat met mening standpunt inneem vir Afrikaans, wat platforms bied vir jongmense wat stemloos was. Dankie dat ons 'saam' met die ATR kan stap."